སྙན་ངག་གི་སྡོམ་ཚིག_བེ་རི་འཇིགས་མེད།
༈ རྒྱལ་ཀུན་མཁྱེན་རབ་དམར་སེར་ལི་ཁྲིའི་ཁམས། ། གཅིག་བསྡུས་འོད་ཞགས་རྣོན་པོས་ཤེས་བྱའི་ཁྱོན། ། གསལ་མཛད་ནང་གི་ཉི་མ་སྨྲ་བའི་ལྷ། ། འཇམ་དཔལ་རྣོན་པོས་ངག་གི་ཤིས་པ་སྒྲུབས། ། རབ་དཀར་འོ་མའི་ཆུ་གཏེར་གཡོ་བའི་འཇིངས། ། རབ་སྙན་དྲི་ཟའི་འཕང་འགྲོ་འཁྲོལ་བའི་ཉམས། ། རབ་མཛེས་ཚངས་སྲས་དབྱངས་ཅན་ངག་གི་ལྷ། ། རབ་དང་ཕུལ་བྱུང་སྨྲ་བའི་ཤིས་པ་སྒྲུབས། ། ཕུལ་བྱུང་མཁས་རྒུའི་སྙིང་ནོར་ཚིག་གི་སྦྱོར། ། དཎྜིའི་དགོངས་པའི་མུཀྟི་ཀ་ཡི་ཕྲེང༌། ། རྣམ་གྲངས་དར་གྱི་སྲད་བུ་ལ་བརྒྱུས་ཏེ། ། བཀོད་ལེགས་བློ་གསལ་མགྲིན་པའི་སྐྱེས་སུ་འདེགས། ། དུས་ཀྱི་ཐུན་མཚམས་ཐ་མ་འདིར། ། བཅུ་ཕྲག་ཤེས་བྱ་རིག་པའི་གཞུང༌། ། སྨྲ་བའི་ཉི་མ་ཕལ་ཆེར་ནུབ། ། འགའ་ཞིག་སྒྲ་གཅན་ཁ་ན་ཟིམ། ། མུན་སྟུག་སྨག་རུམ་འཐུག་པོའི་ནང༌། ། འབྱུང་པོའི་བྱ་ཚོགས་འབུམ་ཕྲག་གིས། ། འདི་ཀོ་མཁོ་མེད་གཞུང་ཡིན་ཞེས། ། མགྲིན་པ་བསྡེབས་ནས་མཉམ་དུ་གླེང༌། ། རྒྱུ་ཚོགས་ཤེས་པ་མཁོ་མེད་ན། ། འབྲས་བུ་ཀུན་མཁྱེན་མཁོ་མེད་སྨོས། ། རྒྱུ་མ་ཚོགས་པའི་འབྲས་བུ་དག ། ཀུན་མཁྱེན་ཡིན་ཀྱང་རྙེད་ནུས་མིན། ། མ་བསླབས་ཀུན་མཁྱེན་འགྱུར་སྲིད་ན། ། ལས་འབྲས་རྫུན་ཞེས་སྨྲ་བར་གྱིས། ། ཤེས་བྱ་ཕྱོགས་རེ་ཙམ་བསླབས་པས། ། ཀུན་མཁྱེན་ཐོབ་པར་ནུས་སོ་ལོ། ། ཤེས་བྱ་ཀུན་ལ་མ་བསླབས་ན། ། ཀུན་མཁྱེན་ནམ་མཁའི་མཐའ་ལྟར་རིང༌། ། དེ་སླད་རྒྱལ་བ་མ་ཕམ་པས། ། དེ་ལ་དེ་བརྩོན་བྱ་ཞེས་གསུངས། ། སྒྲ་ཚད་གསོ་བཟོ་ནང་དོན་དང༌། ། སྙན་ངག་མངོན་བརྗོད་སྡེབ་སྦྱོར་རྩིས། ། ཟློས་གར་བཅས་ཏེ་བཅུ་ཕྲག་གནས། ། མཁྱེན་ན་མཁས་པའི་གོ་ས་སྙེགས། ། རང་གིས་སྦྱངས་པའི་ཤེས་བྱ་དེ། ། ཆེ་མཐོ་ནམ་མཁའི་དབྱིངས་བཏེགས་ནས། ། རང་ཉིད་རྨོངས་པའི་རིག་གཞུང་ལ། ། སྨོད་པ་བླུན་པོའི་རང་མཚང་ཡིན། ། ༈སྔོན་ཀྱི་འཕགས་ཡུལ་སྙན་ངག་མཁན། ། རམ་ཤ་རྨ་དང་བྷ་ར་ཏ། ། སོགས་ཀྱི་གཞུང་ལས་བསྟན་པ་རྣམས། ། དཎྜིས་མེ་ལོང་ནང་དུ་བསྡུས། ། འདི་ལ་ལེའུ་གསུམ་ཡོད་དེ། ། དང་པོར་བརྒྱ་དང་བཅོ་ལྔ་དང༌། ། གཉིས་པར་སུམ་བརྒྱ་དྲུག་ཅུ་ལྔ། ། གསུམ་པར་བརྒྱ་དང་གྱ་དྲུག་སྟེ། ། བསྡོམས་པས་ཤོ་ལོ་ཀ་ཡི་གྲངས། ། དྲུག་བརྒྱ་དྲུག་ཅུ་རྩ་དྲུག་གོ ། ༈ གང་ཞིག་བརྗོད་བྱའི་དངོས་པོ་དག ། ཕུན་ཚོགས་རྗོད་བྱེད་ཚིག་གི་ཉམས། ། རྣ་བར་སྙན་ཞིང་ཡིད་ལ་ནི། ། འཇེབས་པ་སྙན་ངག་མཚན་ཉིད་ཡིན། ། ༈ འདི་བཤད་གཞུང་གི་སྔོན་འགྲོ་གསུམ། ། སྙན་ངག་ཤེས་པའི་ཕན་ཡོན་དང༌། ། མ་ཤེས་པ་ཡི་ཉེས་དམིགས་དང༌། ། སྙན་ངག་ཕུན་སུམ་ཚོགས་པའི་རྒྱུའོ། ། ༈ འཆད་དང་རྩོད་དང་རྩོམ་པ་དང༌། ། ཤགས་འགྱེད་ཟུར་ཟ་གླེང་མོ་སོགས། ། རྗོད་ཚིག་སྔ་ཕྱི་མི་འགལ་ཞིང༌། ། དོན་གྱི་ཆ་ལ་སྐྱོན་མེད་པ། ། བློ་ལྡན་ཀུན་གྱིས་གོ་སླ་བ། ། སྙན་ངག་ཤེས་པའི་ཕན་ཡོན་ཡིན། ། ༈ བརྗོད་དོན་ལོག་པར་བཀྲལ་བ་དང༌། ། ཚིག་དོན་སྔ་ཕྱི་འབྲེལ་མེད་དང༌། ། གྲོང་ཚིག་ཕལ་སྐད་འདྲེས་པ་སོགས། ། སྙན་ངག་མི་ཤེས་པ་ཡི་སྐྱོན། ། ༈ སྐྱེས་སྦྱངས་ཤེས་རབ་མྱུར་བ་ལས། ། རང་བཞིན་སྨྲ་བརྗོད་བདེ་བ་དང༌། ། བརྡ་སྤྲོད་མངོན་བརྗོད་སྡེབ་སྦྱོར་དང༌། ། ཕྱི་དང་ནང་གི་བརྗོད་གཞི་ཀུན། ། མང་ཐོས་བརྩོན་པས་ཕྱུག་པ་ནི། ། སྙན་ངག་ཕུན་སུམ་ཚོགས་པའི་རྒྱུའོ། ། རྒྱུ་ཚོགས་པ་ལས་འབྲས་སྐྱེ་བ། ། རྟེན་འབྱུང་རྒྱལ་མོའི་རྩ་ཁྲིམས་ཏེ། ། མ་ཚང་མེད་རྒྱུ་དེ་ལས་ནི། ། འབྲས་བུ་གང་གིས་ཟློག་ནུས་མིན། ། ༈ དེ་ལྟར་སྔོན་འགྲོ་གསུམ་ཤེས་ནས། ། ལུས་དང་རྒྱན་དང་སྐྱོན་སེལ་གསུམ། ། སྙན་ངག་གཞུང་འདིའི་བརྗོད་བྱ་ཡིན། ། ༈ ལུས་ནི་བརྗོད་དོན་གོ་བྱེད་ཀྱི། ། ཚོགས་གསུམ་ཕྲེང་བའི་བདག་ཉིད་དོ། ། དེ་ལ་བཅད་ལྷུག་སྤེལ་མ་གསུམ། ། ཚིགས་བཅད་ཅེས་པ་ཚིག་གི་ཕྲེང༌། ། རྐང་པས་ངེས་པར་གཅོད་པར་འདོད། ། ༈ སྡེབ་སྦྱོར་དབང་གིས་རྒྱ་སྐད་ཐོག ། པྲིཏ་ཛཱ་ཏི་གཉིས་སུ་ངེས། ། འབྲིའི་ཚུལ་སྡེབ་སྦྱོར་གཞུང་དུ་གསལ། ། བོད་སྐད་རྐང་པ་རེ་རེའི་ནང༌། ། ཚེག་ཁྱིམ་གསུམ་ནས་སོ་ལྔ་བར། ། ཡོད་ཅིང་རྐང་པ་བཞི་རེ་ལ། ། ཚིག་བཅད་ཅེས་པའི་ཐ་སྙད་འདོགས། ། སྦྱོར་ཚུལ་སྒོ་ནས་བཞིར་འགྱུར་ཏེ། ། གྲོལ་བ་དང་ནི་རིགས་དང་མཛོད། ། འདུས་པ་རྣམས་སུ་མཁས་པས་བཤད། ། གྲོལ་བ་བརྗོད་དོན་གང་ཡིན་ཏེ། ། ཚིག་བཅད་གཅིག་ཏུ་རྫོགས་པར་འདོད། ། རིགས་ནི་བརྗོད་དོན་གཅིག་ཉིད་པོ། ། ཚིག་བཅད་དུ་མ་འདས་པའི་མཐར། ། བྱ་ཚིག་གཅིག་གིས་སྟོན་པར་འདོད། ། མཛོད་ནི་བརྗོད་བྱ་སྣ་ཚོགས་པ། ། རྗོད་བྱེད་གཅོད་མཚམས་ཤོ་ལོ་ཀ། ། བྱ་ཚིག་མང་ཉུང་ཅི་རིགས་སོ། ། འདུས་པ་ཚིགས་བཅད་བྱ་ཚིག་བཅས། ། དུ་མས་དོན་གཅིག་སྟོན་པར་འདོད། ། དེ་དག་ས་རྒའམ་ལེའུ་ཡིས། ། བཅིངས་པ་སྙན་ངག་ཆེན་པོར་བཤད། ། ༈ དེ་ལ་འཇུག་པའི་སྒོ་གསུམ་སྟེ། ། སྒོ་དང་སྲོག་དང་རྩོམ་ཚུལ་ལོ། ། ཤིས་བརྗོད་ཕྱག་བྱ་ངེས་བསྟན་གསུམ། ། སྙན་ངག་ཆེན་པོར་འཇུག་པའི་སྒོ། ། ༈ གང་ཞིག་བརྗོད་དོན་སྙིང་པོའི་ཆ། ། སྙན་ངག་གི་ནི་སྲོག་ཡིན་ནོ། ། དབྱེ་ན་ཆོས་དང་ཐར་པ་ནོར། ། འདོད་པ་བཅས་ཏེ་སྡེ་བཞི་དང༌། ། དེ་ལས་འཕྲོས་པའི་ལོ་རྒྱུས་སོགས། ། སྔོན་བྱུང་འདས་དང་ད་ལྟ་ཡི། ། གྲོང་ཁྱེར་རྒྱ་མཚོ་རི་དང་དུས། ། ཉི་ཟླ་འཆར་ནུབ་སྐྱེད་ཚལ་དང༌། ། ཆུ་ཡི་རོལ་རྩེད་ཆང་འཐུང་བ། ། དགའ་སྟོན་དང་ནི་དུས་མ་ཚོགས། ། གཉེན་བསུ་གཞོན་ནུ་སྐྱེས་འཕེལ་དང༌། ། གྲོས་དང་ཕོ་ཉ་འགྲོ་འོངས་དང༌། ། གཡུལ་འཐབ་མངའ་ཐང་དར་བ་སོགས། ། བརྗོད་བྱའི་ཕྱིར་ན་སྲོག་ཡིན་ནོ། ། ༈ རྩོམ་ཚུལ་བསྟོད་པའི་ཡུལ་དེ་ཡི། ། དགྲ་སྡེ་ཕྱོགས་ལ་ཆེས་བསྔགས་ནས། ། དེ་ལས་བསྟོད་ཡུལ་རྒྱལ་བའི་ཉམས། ། བསྟོད་ཚུལ་མཛེས་པའི་མཆོག་ཅེས་བཤད། ། ༈ རྐང་པས་མ་བཅད་ཚིག་སྦྱོར་དག ། གཅོད་མཚམས་ངེས་མེད་སྣ་ཚོགས་རྒྱུན། ། ལྷུག་པའི་ལུས་ཏེ་དབྱེ་བ་གཉིས། ། བརྗོད་པ་དང་ནི་གཏམ་ཉིད་དེ། ། དནྜིས་འདི་གཉིས་གཅིག་ཏུ་འདོད། ། ༈ རྐང་པས་བཅད་དང་མ་བཅད་པ། ། ཕན་ཚུན་བསྲེས་པ་སྤེལ་མར་འདོད། ། ༈ ངག་གི་རང་བཞིན་དེ་དག་ཀྱང༌། ། ལེགས་སྦྱར་དང་ནི་རང་བཞིན་སྐད། ། ཟུར་ཆགས་སྐད་དང་ཤ་ཟའི་སྟེ། ། སྐད་རིགས་བཞི་ལས་བརྩམས་པར་བཤད། ། འདི་བཞི་བོད་སྐད་ལ་མེད་ཀྱང༌། ། རྗེས་མཐུན་རེ་རེ་ཞ་ལུས་གསུངས། །